《高阳台 其三 平定州妒女祠事与刘伯玉妻妒妇津相类，戏拈此解》
清代·周之琦

偕隐曾传，潜渊妄托，休猜绵上娉婷。十笏荒祠，凝尘谁扫朱棂。

春松秋菊东阿赋，问宓妃、甚事干卿。枉思量，罗袜凌波，翠羽扬灵。

千年梦雨空飘瓦，怪胥涛遗恨，历劫难平。唤渡蛾眉，等闲风浪还生。

茂宏九锡徒相笑，怕短辕、到此须惊。赛村巫，一勺椒浆，好荐鸧鹒。

作者简介：周之琦（公元1782年～1862年），字稚圭，河南祥符（今河南开封）人。清嘉庆十三年（公元一八0八年）进士，改庶吉士。散馆，授编修。累官广西巡抚，疏言筑堤赈灾等事，凡数十上。道光二十六年，因病乞休。病逝于家中。周之琦工词，浑融深厚，瓣香北宋，有《金梁梦月词》二卷，《怀梦词》二卷，《鸿雪词》二卷，《退庵词》一卷，总名《心日斋词》，传于世。辑有《心日斋十六家词选》。